b'\n_START_ARTICLE_\nVla\xc4\x8dna \xc4\x8dvrsto\xc4\x87a\n_START_SECTION_\nVla\xc4\x8dno ispitivanje\n_START_PARAGRAPH_\nVla\xc4\x8dno ispitivanje je postupak ispitivanja mehani\xc4\x8dkih svojstava na kidalici, kojim se utvr\xc4\x91uju glavna svojstva koja karakteriziraju mehani\xc4\x8dku otpornost materijala, ali i njihovu deformabilnost. Iz materijala koji \xc5\xbeelimo ispitati izra\xc4\x91uje se uzorak za ispitivanje propisanog oblika i dimenzija, a to je epruveta ili ispitni uzorak. Naj\xc4\x8de\xc5\xa1\xc4\x87e je to (ovisno o obliku poluproizvoda) ispitni uzorak valjkastog oblika, kod kojega su promjer i mjerna duljina u odre\xc4\x91enom razmjeru. Na kidalici se direktno mjeri vla\xc4\x8dna \xc4\x8dvrsto\xc4\x87a materijala \xcf\x83M, produljenje ispitnog uzorka \xce\x94L i su\xc5\xbeenje popre\xc4\x8dnog presjeka uzorka \xce\x94A. Iz rezultata vla\xc4\x8dnog ispitivanja mogu se odrediti Youngov modul elasti\xc4\x8dnosti E, Poissonov omjer \xcf\x85, granica razvla\xc4\x8denja i rad plasti\xc4\x8dne deformacije.\n_START_SECTION_\nIspitni uzorak ili epruveta\n_START_PARAGRAPH_\nPo\xc4\x8detna mjerna duljina ispitnog uzorka ili epruvete za kratke proporcionalne epruvete iznosi L\xe2\x82\x80/d\xe2\x82\x80 = 5, a za duge proporcionalne epruvete iznosi L\xe2\x82\x80/d\xe2\x82\x80 = 10, gdje je d\xe2\x82\x80 promjer epruvete. Po\xc4\x8detna mjerna duljina epruvete za neproporcionalne epruvete ne ovisi o promjeru d\xe2\x82\x80. Epruvete za \xc5\xbeice i \xc5\xa1tapove promjera do 4 mm moraju imati po\xc4\x8detnu mjernu duljinu L\xe2\x82\x80 = 200 \xc2\xb1 2 mm ili L\xe2\x82\x80 = 100 \xc2\xb1 1 mm. Ispitni uzorci za limove i trake debljine od 0,1 do 3 mm izrezuju se na \xc5\xa1irinu 12,5 odnosno 20 mm, s po\xc4\x8detnom mjernom duljinom L\xe2\x82\x80 od 50 do 80 mm i ispitnom duljinom 75 odnosno 120 mm._NEWLINE_Pored standardnih epruveta za ispitivanje vla\xc4\x8dne \xc4\x8dvrsto\xc4\x87e , slu\xc5\xbee i tehni\xc4\x8dke epruvete. To su lanci, \xc4\x8deli\xc4\x8dna u\xc5\xbead, cijevi, razli\xc4\x8diti profili, \xc5\xbeica, gotovi strojni dijelovi itd. Te epruvete se posebno ne obra\xc4\x91uju, ve\xc4\x87 se ispitivanje vr\xc5\xa1i u stanju u kojem se ugra\xc4\x91uju u konstrukciju. Standardne epruvete se izra\xc4\x91uju obilnim hla\xc4\x91enjem da se struktura materijala ne promijeni, jer ona utje\xc4\x8de na \xc4\x8dvrsto\xc4\x87u. Povr\xc5\xa1ina tijela mora biti fino obra\xc4\x91ena bez ogrebotina i tragova obradbe, a prijelaz s tijela na glavu epruvete mora biti izveden s propisanim zaobljenjem r.'